Uredba Komisije (EGS) št. 32/82

z dne 7. januarja 1982

o določitvi pogojev za dodeljevanje posebnih izvoznih nadomestil za goveje in telečje meso

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 805/68 z dne 27. junija 1968 o skupni ureditvi trga za goveje in telečje meso [1], kakor je bila nazadnje spremenjena z Aktom o pristopu Grčije, in zlasti člena 18(6) Uredbe,

ker je Uredba Sveta (EGS) št. 885/68 [2], kakor je bila nazadnje spremenjena z Uredbo (EGS) št. 427/77 [3], določila splošna pravila za dodeljevanje izvoznih nadomestil in merila za določanje zneska izvoznih nadomestil;

ker je, glede na položaj na trgu v Skupnosti in obsega prodaje nekaterih proizvodov sektorja govejega in telečjega mesa, ki so trenutno lahko predmet intervencijskih odkupov, primerno določiti pogoje, pod katerimi se lahko dodeljujejo posebna nadomestila za izvoz takšnih proizvodov, kadar so namenjeni nekaterim državam nečlanicam zaradi zmanjševanja intervencijskih odkupov;

ker Upravljalni odbor za goveje in telečje meso ni dal mnenja v roku, ki ga je določil njegov predsednik,

SPREJELA NASLEDNJO UREDBO:

Člen 1

1. Do posebnih izvoznih nadomestil so upravičeni proizvodi, ki izpolnjujejo posebne pogoje, določene v tej uredbi.

2. Ta uredba velja za sveže ali ohlajeno meso v obliki trupov, polovic, kompenziranih četrti ter sprednjih in zadnjih četrti, ki se izvažajo v nekatere države nečlanice.

Člen 2

1. Do posebnega izvoznega nadomestila so upravičeni izvoženi proizvodi, za katere se predloži dokazilo, da izvirajo iz odraslega moškega goveda.

2. Takšno dokazilo se predloži v obliki potrdila, ki je dano v Prilogi in ga na zahtevo zadevne strani izda intervencijska agencija ali katerikoli drug organ, ki ga za ta namen določi država članica, v kateri so bile živali zaklane in v kateri so bile izpolnjene izvozne carinske formalnosti. To potrdilo se mora predložiti carinskim organom ob izpolnitvi izvoznih carinskih formalnosti.

Člen 3

Države članice določijo pogoje za preverjanje proizvodov in za izdajo potrdila iz člena 2. Ti pogoji lahko vključujejo navedbo minimalne količine.

Države članice sprejmejo potrebne ukrepe, s katerimi zagotovijo, da v času od preverjanja proizvodov do takrat, ko ti zapustijo geografsko ozemlje Skupnosti ali so dostavljeni na namembno območje iz člena 5 Uredbe (EGS) št. 2730/79 [4], ne pride do zamenjave proizvodov. Ti ukrepi vključujejo označevanje vsakega proizvoda z neizbrisno oznako na vsaki četrti ali s posameznim žigom na vsaki četrti. Zakol in označevanje se izvajata v klavnici, ki jo v zahtevku iz člena 2(2) navede zadevna stran.

Člen 4

Države članice najpozneje do 20. januarja 1982 sporočijo Komisiji ukrepe za izvajanje te uredbe. Komisija svoje morebitne pripombe sporoči državam članicam do 20. februarja 1982.

Člen 5

Ta uredba začne veljati tretji dan po objavi v Uradnem listu Evropskih skupnosti.

Uporablja se od 1. marca 1982.

Ta uredba je v celoti zavezujoča in se neposredno uporablja v vseh državah članicah.

V Bruslju, 7. januarja 1982

Za Komisijo

Poul Dalsager

Član Komisije

[1] UL L 148, 28.6.1968, str. 24.

[2] UL L 156, 4.7.1968, str. 2.

[3] UL L 61, 5.3.1977, str. 16.

[4] UL L 317, 12.12.1979, str. 1.

--------------------------------------------------

PRILOGA

+++++ TIFF +++++

--------------------------------------------------